Reduvioidea

Reduvioidea er en overfamilie som tilhører tegene, en gruppe av nebbmunner. Overfamilien omfatter den arts- og formrike familien rovteger (Reduviidae), og de to små familiene Phymatidae og Pachynomidae.
Rovtegene er rovdyr og angiper mange ulike smådyr, noen arter suger også blod fra virveldyr. De finnes over det meste av verden. De er en artsrik gruppe med rundt 6700 beskrevne arter, de fleste finnes i varmere strøk, og bare sju arter er funnet i Norge.


== Utseende ==
Voksne rovteger er mellom 3 og 40 mm lange. Kroppen er vanligvis avlangt-oval og litt flat. De har et framoverrettet hode, den lange sugesnabelen er lett synlig og danner en bue ut fra kroppen. Sugesnabelen eller munnen består av flere ledd. Antennene består av fire ledd og er temmelig lange og tynne, bortsett fra hos Phymatidae der de er nokså korte og klubbeformede. Partiet mellom hodet og bryststykket er ofte sammensnørt, og det ser ut som de har en hals. Framvingene er gjerne robuste og tykke, men det finnes også en god del arter med reduserte vinger. Beina er ofte lange. Noen arter er svært spinkle og langbeinte og ligner overflatisk mest på mygg.
De fleste er mørke i fargen, som ofte varierer mellom brun, rød, svart eller orange. Noe kan også være grønne.


== Levevis ==
Rovtegene har stikkende munndeler og kan bare ta inn flytende føde. Etter at de har boret den skarpe sugesnabelen inn i byttedyret, sprøyter de inn en gift som inneholder protein-fordøyende enzymer. Dette gjør at byttedyrets vev løses opp til en "suppe" som tegen kan suge i seg. Sugesnabelen kan også brukes i selvforsvar og de større artene kan gi meget smertefulle stikk om man håndterer dem.
Noen arter kamuflerer seg med å dekke kroppen med støv og rusk. Andre har en form for kamuflasje i at de ligner sterkt på byttedyrene sine.
Rovteger har ufullstendig forvandling, overgang fra nyklekt larve til det voksne kjønnsmodne insektet går gradvis gjennom flere nymfestadier.


== Systematisk inndeling / norske arter ==
Reduvioidea er systematisk plassert i gruppen Cimicomorpha, sammen med: Velocipedidae, Microphysidae, Joppeicidae, Thaumastocoridae, Bladteger, Netteger, Medocostidae, Nabidae, Nebbteger, Lasiochilidae, Plokiophilidae, Lyctocoridae, Cimicidae og Polyctenidae. Familien blir delt opp i mellom 21 og 29 underfamilier, det synes ikke å finnes noen allment akseptert inndeling per i dag. Familien Phymatidae blir ofte inkludert i Reduviidae.
Et latinsk familienavn ender med ...idae, og et navn på en overfamilie på  ...oidea.

Orden Nebbmunner (Hemiptera)
delgruppe Plantesugere (Homoptera) (parafyletisk)
delgruppe Teger (Heteroptera)
gruppe Cimicomorpha
familien Rovteger (Reduviidae) – ca. 6700 arter. Noen underfamilier:
Apiomerinae
Ectrichodiinae – 645 arter, jakter på tusenbein
Emesinae – 920 arter, jakter på fluer. I Norge:
Empicoris culiciformis (DeGeer, 1773)
Empicoris vagabundus (Linnaeus, 1758)
Harpactorinae – 2060 arter, jakter mest på larver. I Norge:
Coranus aethiops Jakovlev, 1893
Coranus subapterus (DeGeer, 1773)
Rhynocoris annulatus (Linnaeus, 1758)
Holoptilinae – 76 arter, flate, jakter trolig mest på maur
Peiratinae – 47 arter, robuste, jakter på hardskallede insekter på bakken
Physoderinae
Reduviinae – 980 arter, jakter på sosiale insekter. I Norge:
maskeringstege, Reduvius personatus (Linnaeus, 1758)
Saicinae – 140 arter, spinkle og langstrakte, tropiske
Salyavatinae – Sør-Amerika
Stenopodainae – 720 arter.  I Norge:
Pygolampis bidentata (Goeze, 1778)
Tegeinae
Triatominae – ca. 130 arter, lever av blod fra virveldyr
Tribelocephalinae
Visayanacorinae
familien Phymatidae – eventuelt en underfamilie av Reduviidae
slekten Agdistocoris Kormilev, 1962
slekten Amblythyreus
slekten Glossopelta
slekten Lophoscutus Kormilev, 1951
slekten Macrocephalus Swederus, 1787
slekten Phymata Latreille, 1802. I Europa:
Phymata crassipes (Fabricius, 1775) – finnes så langt nord som Finland
Phymata monstrosa (Fabricius, 1794)
slekten Sinea
familien Pachynomidae
underfamilie Aphelonominae
slekten Aphelonomus – Sør-Amerika og Afrika
underfamilie Pachynominae
slekten Camarochilus – Sør-Amerika
slekten Pachynomus Klug, 1830 – Afrika og Sørøst-Asia
slekten Punctius Stål – Afrika og Sørøst-Asia


== Kilder ==
Australian Faunal Directory – Reduviidae (2002) [1]
Coulianos, C.-C. 1998. Annotated Catalogue of the Hemiptera-Heteroptera of Norway. Fauna Norv. Ser.B 45 (1-2), side 11-39
Ottesen, P.S. (red.) 1993 Norske Insektfamilier og deres artsantall. NINA utredning 055, 40 sider.


== Eksterne lenker ==
(en) Reduvioidea i Encyclopedia of Life 
(en) Reduvioidea i Global Biodiversity Information Facility 
(no) Reduvioidea hos Artsdatabanken 
(sv) Reduvioidea hos Dyntaxa 
(en) Reduvioidea hos Fauna Europaea 
(en) Reduvioidea hos Fossilworks 
(en) Reduvioidea hos NCBI 
(en) Kategori:Reduvioidea – bilder, video eller lyd på Wikimedia Commons 
Reduvioidea – detaljert informasjon på Wikispecies 
Norsk Entomologisk forening – for deg som vil lære mer om insekter.
Fauna Europaea - Europas fauna, arter og utbredelseskart.
Noen australske arter av rovteger: [2]
Bildegalleri over nordamerikanske arter: [3]